Broj: 711-I-248-M-32/23-02-24

Zagreb, 6. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Matije Ladića, općinskog načelnika Općine Pribislavec,** za davanjem mišljenja Povjerenstva, na 203. sjednici, održanoj 6. veljače 2023.g, daje sljedeće

**MIŠLJENJE**

**Na temelju članka 18. stavka 5. ZSSI-a, obveznik Matija Ladić može istovremeno uz obnašanje dužnosti općinskog načelnika Općine Pribislavec biti predsjednik Udruge uzgajivača međimurskog konja „Međimurec“,** **u okviru prava da bude član upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Matija Ladić, općinski načelnik Općine Pribislavec. U knjigama ulazne pošte Povjerenstva zahtjev je zaprimljen 01. veljače 2023. pod poslovnim brojem 711-U-1929-M-32/23-01-1, povodom kojeg se vodi predmet broj M-32/23.

Člankom 3. stavkom 1. točkom 34. ZSSI-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici te je stoga Matija Ladić kao općinski načelnik Općine Pribislavec dužan pridržavati se odredbi ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu za davanjem mišljenja obveznik navodi da je dana 07. siječnja 2023.na skupštini Udruge uzgajivača međimurskog konja „Međimurec“ izabran za predsjednika navedene Udruge te postavlja upit smije li obnašati navedenu funkciju istodobno s funkcijom općinskog načelnika.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo nastavno na sve navedeno ističe da sukladno odredbama ZSSI-a nema zapreke da Matija Ladić, općinski načelnik Općine Pribislavec, kao obveznik u smislu istoga Zakona istovremeno uz obnašanje dužnosti općinskog načelnika Općine Pribislavec bude predsjednik Udruge uzgajivača međimurskog konja „Međimurec“, s tim da sukladno članku 18. stavku 5. ZSSI-a nema pravo na naknadu ili primanje dara u toj ulozi, osim prava na naknadu putnih i drugih opravdanih troškova.

Također, Povjerenstvo ukazuje obvezniku da je u slučaju kada bi Općina Pribislavec odlučivala o financiranju Udruge uzgajivača međimurskog konja „Međimurec“, obveznik Matija Ladić dužan u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da dužnost načelnika koristi za vlastiti probitak, izuzeti se od svakog, pa i posrednog oblika odlučivanja o dodjeli financijskih sredstava gore spomenutoj udruzi te za to ovlastiti drugu osobu, kojoj će kao i svim drugim osobama koje bi postupale prilikom odlučivanja o dodjeli sredstava, ali članovima Općinskog vijeća te javnosti putem javne objave deklarirati okolnost da je interesno povezan s predmetnom udrugom.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Matija Ladić, putem e-mail adrese
2. Objava na internetskoj stranici Povjerenstva
3. Pismohrana